P. Hrušovský, predseda NR SR: (2005-12-14):
K. Mitrík, poslanec: Vážený pán predseda, vážený pán minister, kolegyne, kolegovia, chcem poukázať na isté, by som povedal, také nedopatrenia, ktoré som objavil v tomto vládnom návrhu zákona, z čoho vyplývajú dva závažné problémy súvisiace s činnosťou obecných a mestských polícií a teda aj v obciach miest ako hlavných garantov zabezpečenia verejného poriadku obcí na základe § 4 ods. 3 písmeno n) zákona č. 369/1990 Zb. o obecnom zriadení. V prípade, ak nedôjde v druhom čítaní k odstráneniu uvedených nedostatkov v predloženom návrhu zákona, bude funkcia obcí veľmi výrazne oslabená. Prvý problém sa dotýka priestupkov proti verejnému poriadku, § 47 navrhovaného zákona. Podľa súčasne platného zákona o priestupkoch obec prerokúva v blokovom konaní priestupky, ktoré sú zákonom taxatívne vymedzené, medzi týmito priestupkami sú i priestupky voči verejnému poriadku. Aby som oživil pamäť, prečítam § 47, lebo je to veľmi dôležité. § 47 ods. 1, priestupku sa dopustí ten, kto a) neuposlúchne výzvu verejného činiteľa pri výkone jeho právomoci, b) poruší nočný kľud, c) vzbudí verejné pohoršenie, d) znečistí verejné priestranstvo, verejne prístupný objekt alebo znečistí verejnoprospešné zariadenie plagátovou výzdobou, komerčnými a reklamnými oznamami alebo zanedbá povinnosť upratovania verejného priestranstva, e) úmyselne zničí, poškodí, znečistí alebo neoprávnene odstráni, zamení, pozmení, zakryje alebo premiestni turistickú značku alebo iné orientačné označenie, f) poruší podmienky určené na ochranu verejného poriadku pri konaní verejných telovýchovných, športových alebo kultúrnych podujatí alebo v miestach určených na rekreáciu alebo turistiku, g) poškodí alebo neoprávnene zaberie verejné priestranstvo, verejne prístupný objekt alebo verejnoprospešné zariadenie a h) neoprávnene založí skládku alebo odkladá odpadky alebo odpad mimo vyhradeného miesta. Čiže dá sa povedať, že sú to všetko priestupky, ktoré sa bytostne dotýkajú miest a obcí v oblasti verejného poriadku. Podľa návrhu zákona, ktorý bol schválený a predložený Národnej rade, v čl. 1 v bode č. 29 zmena § 52 je obec orgánom vecne príslušným na prerokúvanie priestupku proti poriadku vo verejnej správe iba podľa § 46. Ak by tak bolo schválené aj zákonom, že na prerokovanie priestupku podľa § 47 ponechá vecné príslušné obvodné úrady, nebolo by možné v zásade nič proti tomuto namietať. Problém však spočíva v tom, že priestupky podľa § 47 nebude môcť obec prerokúvať ani v blokovom konaní, keďže podľa navrhovaného § 86 čl. 1 bod č. 58 v blokovom konaní obec prerokúva len skutočne taxatívne vymedzené priestupky a vlastne § 47 sa tam nenachádza, to znamená, že by sme obecnú políciu týmto pádom zbavili tej základnej úlohy, ktorá jej prislúcha zo zákona o obecnom zriadení, a to znamená prerokúvať aj priestupky aj v blokovom konaní, podľa § 47. Druhý problém, ktorý nebudem detailne rozoberať, sa dotýka obdobne ako v tomto prvom probléme, priestupkov proti bezpečnosti a plynulosti cestnej premávky. Takisto v statickej doprave hlavne vo väčších mestách je množstvo problémov, nehovorím, že obecní policajti vždy stopercentne svoje úlohy plnia, ale myslím si, že sú veľmi dôležitým článkom pri zabezpečovaní poriadku vlastne v statickej doprave. Čiže chcem poprosiť pána ministra aj ctenú snemovňu, že ak prídu tieto pozmeňujúce návrhy, aby sa obecným políciám táto kompetencia neodoberala. Verím, že to spoločne podporíme. Ďakujem pekne.